
Către,




BIROUL PERMANENT AL




CAMEREI DEPUTAŢILOR

Vă înaintăm, alăturat, raportul asupra propunerii legislative pentru modificarea Ordonanţei de urgenţă a Guvernului nr.57 din 20 iunie 2007 privind regimul ariilor naturale protejate, conservarea habitatelor natural, a florei şi faunei sălbatice, trimis Comisiei pentru mediu şi echilibru ecologic cu adresa nr. PLx.148 din 11 aprilie 2016.
VICEPREŞEDINTE,
PEIA NINEL

r a p o r t
asupra propunerii legislative pentru modificarea Ordonanţei de urgenţă a Guvernului nr.57 din 20 iunie 2007 privind regimul ariilor naturale protejate, conservarea habitatelor natural, a florei şi faunei sălbatice
În conformitate cu prevederile art.95 din Regulamentul Camerei Deputaţilor, republicat, Comisia pentru mediu şi echilibru ecologic a fost sesizată spre dezbatere pe fond cu propunerea legislativă pentru modificarea Ordonanţei de urgenţă a Guvernului nr.57 din 20 iunie 2007 privind regimul ariilor naturale protejate, conservarea habitatelor natural, a florei şi faunei sălbatice, transmisă cu adresa nr. PLx. 148 din 11 aprilie 2016 şi înregistrată la Comisia pentru mediu şi echilibru ecologic cu nr. 4c-27/133/12.04.2016.

Senatul, în calitate de primă Cameră sesizată, a respins propunerea legislativă în şedinţa din 04 aprilie 2016.

Consiliul Legislativ, prin avizul nr.1243/23.11.2015, avizează favorabil propunerea legislativă sus menţionată.

Propunerea legislativă are ca obiect de reglementare modificarea Ordonanţei de urgenţă a Guvernului nr.57/2007, în sensul ca parcurile şi grădinile ce conţin bunuri ale patrimoniului natural să dobândească statutul de arii naturale protejate de interes naţional, în scopul garantării conservării şi utilizării durabile a spaţiilor verzi din intravilanul localităţilor în care există bunuri ce aparţin patrimoniului natural, prin instituiriea unui regim special de protecţie şi utilizare, în beneficiul generaţiilor prezente şi viitoare.

Guvernul a transmis punctul de vedere conform căruia nu susţine adoptarea propunerii legislative. 

În conformitate cu prevederile art.61 din Regulamentul Camerei Deputaţilor, republicat, membrii comisiei au examinat iniţiativa legislativă, expunerea de motive, avizul Consiliului Legislativ şi punctul de vedere al Guvernului în şedinţa din data de 19 aprilie 2016. Din numărul total de 19 membri ai Comisiei au participat la dezbateri 20 deputaţi.

La dezbaterea propunerii legislative a participat ca invitat, în conformitate cu prevederile art.55 din Regulamentul Camerei Deputaţilor, republicat, domnul Viorel Lascu,  secretar de stat în Ministerul Mediului Apelor şi Pădurilor.
În urma dezbaterilor, membrii Comisiei pentru mediu şi echilibru ecologic au hotărât, cu unanimitate de voturi, să propună Plenului Camerei Deputaţilor respingerea propunerii legislative, întrucât demersul iniţiatorului şi expunerea de motive a iniţiativei legislative au la bază „sacrificarea” arborilor de pe raza Municipiului Iaşi, iar reglementarea administrării spaţiilor verzi din intravilanul localităţilor se face conform Legii nr. 24/2007 privind reglementarea şi administrarea spaţiilor verzi din intravilanul localităţilor, republicată, cu modificările şi completările ulterioare. Astfel că, iniţiativa de a proteja şi reduce tăierile de arbori din intravilanul localităţilor ar trebui îndreptată în sensul modificării Legii nr. 24/2007.
În raport cu obiectul şi conţinutul reglementării, propunerea legislativă face parte din categoria legilor ordinare.

Conform prevederilor art. 75 alin.(1) şi (3) din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră Decizională.

	PEIA NINEL
	VASILE DANIEL SUCIU



Consilier parlamentar, 

            
Alina Alexandriuc

